Umferðin um verslunarmannahelgina gekk stóráfallalaust fyrir sig, að sögn lögreglu. Fjölmargir voru þó stöðvaðir fyrir hraðakstur og fyrir ölvun við akstur.
Mesta umferðin var á Suðurlandi. Bjarki Oddsson aðalvarðstjóri segir að sex minniháttar umferðarslys hafi verið tilkynnt um helgina. Hann þakkar það öflugu eftirliti. Tuttugu og fimm voru kærðir fyrir of hraðan akstur.Fjögur umferðarslys voru skráð í umdæmi Lögreglunnar á Norðurlandi eystra, engin slys urðu á fólki en minniháttar eignatjón, segir Hallgrímur Gíslason varðstjóri. Hann segir að undanfarnar verslunarmannahelgar hafi verið erfiðari. Fjörutíu og fjórir voru kærðir fyrir of hraðan akstur og sjö fyrir ölvunar- og fíkniefnaakstur. "Þessi verslunarmannahelgi var með þeim rólegri, segir Vilhjálmur Stefánsson rannsóknarlögreglumaður á Norðurlandi vestra. Hann segir að engin slys séu skráð í bækur lögreglunnar en um 30 manns hafi verið teknir fyrir of hraðan akstur sem hann segir ekki mikið í þessu umdæmi. Lögreglan á Vestfjörðum og á Austurlandi hafa svipaða sögu að segja. Í þeim umdæmum urðu engin alvarleg slys í umferðinni. Á Vestfjörðum voru 36 kærðir fyrir of hraðan akstur og 30 á Austurlandi.
Alvarlegasta slysið varð á Vesturlandsvegi í Kollafirði á sunnudag þegar hjólbarði losnaði af kerru sem var í eftirdragi bifreiðar. Dekkið lenti á bíl sem kom úr gagnstæðri átt og úr varð fjögurra bíla árekstur. Þrír voru fluttir á sjúkradeild en allar bifreiðarnar fjórar voru óökuhæfar. Tveir hlutu minniháttar áverka en ekki er vitað um líðan þess þriðja
Lögreglan á höfuðborgarsvæðinu stöðvaði þrjátíu og sex ökumenn fyrir ölvunarakstur um helgina.